Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 70/220/EØF for så vidt angår foranstaltninger mod luftforurening forårsaget af emissioner fra motorkøretøjer"

(2000/C 204/01)

Rådet for Den Europæiske Union besluttede den 13. marts 2000 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede J. Ignacio Gafo Fernández til ordfører. Sektionen vedtog sin udtalelse den 3. maj 2000.

Det Økonomiske og Sociale Udvalg vedtog på sin 373. plenarforsamling af 24. og 25. maj 2000, mødet den 24. maj 2000, enstemmigt følgende udtalelse.

1. Indledning

1.1. En af de foranstaltninger, der i de seneste år er indført for at reducere og kontrollere emissionerne fra motorkøretøjer, er kravet om installering af egendiagnosesystemer, som gør det muligt løbende at kontrollere, om emissionerne fra et motorkøretøj i drift overholder de normer, som var gældende på produktionstidspunktet.

1.2. Egendiagnosesystemerne bliver obligatoriske fra år 2000 (eller 2001 afhængigt af køretøjstypen) for personbiler og erhvervskøretøjer med motorer med styret tænding.

1.3. Kategorien "motorer med styret tænding" omfatter blandt andet køretøjer, som helt eller delvis anvender alternative brændstoffer såsom flydende gas (LPG) eller komprimeret naturgas (CNG), hvoraf der anvendes mange inden for offentlige tjenesteydelser. Disse brændstoffer forårsager generelt emissioner med en mindre indvirkning på miljøet og kan betragtes som mere miljøvenlige.

1.4. Der er praktiske problemer forbundet med at anvende de nuværende egendiagnosesystemer i biler, som kører på LPG eller CNG. Der findes ganske vist egendiagnosesystemer, som er typegodkendt i USA, men de er endnu ikke blevet typegodkendt i Europa, og desuden er der ingen af de nuværende egendiagnosesystemer, som korrekt og umiddelbart kan omstilles fra traditionelt brændstof såsom benzin til alternativt brændstof såsom LPG eller CNG.

1.5. Det er sædvane, at der i EU's harmoniseringsdirektiver fastsættes forskellige gennemførelsesfrister for modeller af helt ny konstruktion (i retsakterne defineret som "nye typer") og eksisterende modeller (defineret som "alle typer"), idet der generelt fastsættes en kortere gennemførelsesfrist for de førstnævnte ("nye typer").

1.6. Endelig henvises der i kommissionsdokumentet til, at de amerikanske normer i Californien først vil gælde for 2004-modellen. Ikke desto mindre angiver Kommissionen år 2003 som frist for nye køretøjstyper, hvilket gør det vanskeligt for såvel fabrikanterne af disse systemer som bilfabrikanterne at udvikle systemet på så kort tid.

2. Generelle bemærkninger

2.1. ØSU støtter i det store og hele den ændring, som Kommissionen har foreslået.

2.2. ØSU opfordrer dog Kommissionen, Europa-Parlamentet og Rådet til at behandle dette direktivforslag efter hasteproceduren, således at bilindustrien får klare og præcise rammer til at færdiggøre egendiagnosesystemerne for køretøjer med styret tænding, som helt eller delvis anvender LPG eller CNG.

2.3. Det er fysisk umuligt for bilindustrien at udvikle disse særlige egendiagnosesystemer for LPG eller CNG inden for de frister, der er anført i Kommissionens forslag. Grundene hertil er følgende:

2.3.1. Oprindeligt var det ikke tanken, at køretøjer, som anvender enten LPG eller CNG, skulle omfattes af direktiv 70/220/EØF eller af ændringen ved direktiv 98/69/EF, hvor der for første gang blev stillet krav om anvendelse af egendiagnosesystemer. Derfor er industrien endnu ikke begyndt at udvikle eller installere disse systemer.

2.3.2. I direktiv 99/102/EF, hvori de oprindelige specifikationer for egendiagnosesystemerne blev ændret, blev det tilrådet at indhente flere erfaringer med udviklingen af disse systemer for motorer, som udelukkende kører på benzin, før de tilpasses andre motorer, som helt eller delvis anvender gasformige kulbrinter, der adskiller sig meget fra de flydende brændstoffer. Samme overvejelse ville være på sin plads for gruppe II og III under klasse N1 og klasse M1 med en vægt på over 2500 kg.

2.3.3. Industrien er først for nylig begyndt at markedsføre LPG- og CNG-drevne biler, som har et lavere emissionsniveau, og hvori der ikke med så kort frist kan installeres egendiagnosesystemer.

2.3.4. Det amerikanske forbillede for dette system bliver først obligatorisk i Californien fra år 2004.

3. Særlige bemærkninger

3.1. Punkt 8.1.2 i bilag I foreslås ændret som følger:

For køretøjer i klasse M1 med en totalmasse på under 2500 kg og for køretøjer i klasse N1, gruppe I, forlænges fristen for direktivets gennemførelse med 1 år fra år 2003 til 1. januar 2004 ("nye typer") og fra år 2006 til 1. januar 2007 ("alle typer").

For køretøjer i klasse M1 med en totalmasse på over 2.500 kg og for køretøjer i klasse N1, gruppe II og III, forlænges fristen med 1 år fra år 2006 til 1. januar 2007 ("nye typer") og fra år 2007 til 1. januar 2008 ("alle typer").

Bruxelles, den 24. maj 2000.

Beatrice Rangoni Machiavelli

Formand for

Det Økonomiske og Sociale Udvalg